b"\n_START_ARTICLE_\nJaponska knji\xc5\xbeevnost\n_START_SECTION_\nZgodovina\n_START_PARAGRAPH_\nJaponsko knji\xc5\xbeevnost delimo na 3 ve\xc4\x8dja zgodovinska obdobja in nekaj manj\xc5\xa1ih.\n_START_SECTION_\nStarej\xc5\xa1a knji\xc5\xbeevnost (do 894)\n_START_PARAGRAPH_\nRazvoj pisave na Japonskem se je pri\xc4\x8del z vpeljavo kitajskih pismenk. Pred tem drugega sistema pisave ni bilo. Kitajske pismenke so bile uporabljane bodisi za zapis klasi\xc4\x8dne kitaj\xc5\xa1\xc4\x8dine, bodisi za zapis japon\xc5\xa1\xc4\x8dine, vendar s posebnimi elementi, ki so zapis s kitajskimi pismenkami prilagajali japonski skladnji. Rezultat tega je bil stavek, ki je bil videti kitajski, a se je bral kot japon\xc5\xa1\xc4\x8dina. Nekatere kitajske pismenke so bile kasneje prirejene za zapis japonskih obrazil in sklonskih \xc4\x8dlenkov. Najzgodnej\xc5\xa1a oblika zlogovne pisave se imenuje man'j\xc5\x8dgana: izbrana pismenka se je uporabljala za vselej isti zlog. Ta sistem je vodil v oblikovanje dveh sistemov zlogovne pisave (jap. kana), hiragane in katakane, kot ju poznamo \xc5\xa1e danes.\n_START_SECTION_\nKlasi\xc4\x8dna knji\xc5\xbeevnost (od 894 do 1194)\n_START_PARAGRAPH_\nV klasi\xc4\x8dno japonsko knji\xc5\xbeevnost se ve\xc4\x8dinoma pri\xc5\xa1teva dela, nastala v obdobju Hejan, ki ga nekateri ozna\xc4\x8dujejo za zlato dobo umetnosti in knji\xc5\xbeevnosti. Najslovitej\xc5\xa1e delo Pripoved o princu Gend\xc5\xbeiju avtorice Murasaki \xc5\xa0ikibu je nastalo okrog leta 1000 (japonsko Gend\xc5\xbei monogatari, pri nas je iz\xc5\xa1el v zbirki Sto romanov pod naslovom Princ in dvorne gospe) in se ga obravnava kot vrhunec hejanskega leposlovja in zgodnji primer leposlovnega dela v obliki romana. Med pomembnej\xc5\xa1a dela tega obdobja pri\xc5\xa1tevamo tudi Kokin Vaka\xc5\xa1\xc5\xab (905, pesni\xc5\xa1ka zbirka pesmi vaka) in Zapiske izpod vzglavja (jap. Makura no so\xc5\xa1i, okoli 990), ki jih je napisala Sei \xc5\xa0onagon, sodobnica Murasaki \xc5\xa0ikibu, v obliki esejisti\xc4\x8dnih utrinkov o \xc5\xbeivljenju, ljubezni in zabavi plemi\xc4\x8dev na dvoru. V tem \xc4\x8dasu je vladarski sloj podpiral pesnike, ki so bili po ve\xc4\x8dini dvorjani. Ta poezija je iz\xc5\xbearevala plemi\xc5\xa1ko ozra\xc4\x8dje, bila je elegantna, sofisticirana in retori\xc4\x8dno dovr\xc5\xa1ena.\n_START_SECTION_\nSrednjeve\xc5\xa1ka knji\xc5\xbeevnost (od 1195 do 1600)\n_START_PARAGRAPH_\nSrednjeve\xc5\xa1ka japonska knji\xc5\xbeevnost je pod mo\xc4\x8dnim vplivom budizma (in zenovskega budizma) in pogostih vojn in spopadov, ki so vodili v razvoj bojevni\xc5\xa1kega razreda, vojnih zgodb, zgodovinskih in podobnih del. Najpomembnej\xc5\xa1a dela tega obdobja so Vzpon in padec hi\xc5\xa1e Taira (Hejke monogatari, 1371), H\xc5\x8dd\xc5\xbe\xc5\x8dki od Kamo no \xc4\x8c\xc5\x8dmeja (1212) in Curezuregusa Jo\xc5\xa1ide Kenkoja (1331). Ena izmed pomembnih knji\xc5\xbeevnih oblik, ki so nastale v tem obdobju, je tudi renga, veri\xc5\xbena pesem, in gledali\xc5\xa1\xc4\x8de no. Oba sta se zelo hitro razvijala v sredini 14. stoletja, v zgodnjem obdobju Muroma\xc4\x8di. Veliko knji\xc5\xbeevnih zvrsti se je rodilo v obdobju Edo, ko so se za\xc4\x8dele razvijati tudi prve knji\xc5\xbenice in knji\xc5\xbeni trg.\n_START_SECTION_\nZgodnja moderna knji\xc5\xbeevnost (od 1600 do 1868)\n_START_PARAGRAPH_\nObdobje Edo je \xc4\x8das miru. Razvile so se umetni\xc5\xa1ke oblike, ki so zadovoljevale okuse me\xc5\xa1\xc4\x8danstva, kot na primer gledali\xc5\xa1\xc4\x8de kabuki, joruri. V tem obdobju je \xc5\xbeivel tudi sloviti avtor haikuja, Macuo Ba\xc5\xa1\xc5\x8d, ki je napisal Oku no Hosomi\xc4\x8di \xe5\xa5\xa5\xe3\x81\xae\xe7\xb4\xb0\xe9\x81\x93 \xe2\x80\x93 dnevnik popotnika. To je bil \xc4\x8das, ko se je razcvetela umetnost lesorezov (ukioje). Najbolj poznan umetnik je Hokusai s serijo z naslovom 36 pogledov na goro Fud\xc5\xbei.\n_START_SECTION_\nMeid\xc5\xbei, Tai\xc5\xa1o in zgodnja knji\xc5\xbeevnost \xc5\xa0ova (od 1868 do 1945)\n_START_PARAGRAPH_\nObdobje Meid\xc5\xbei zaznamuje ponovno odprtje Japonske svetu in zelo hitro industrializacijo. Seznanitev z evropsko knji\xc5\xbeevnostjo je prinesla novi veter v pesni\xc5\xa1tvo in prozo. Zvrstilo se je ve\xc4\x8d obdobij: realizem, klasicizem ( v tem je delovala tudi ena izmed redkih \xc5\xbeenskih pisateljic - Higu\xc4\x8di I\xc4\x8dijo), romantika, naturalizem, proletarska knji\xc5\xbeevnost, humanizem, neo-realizem.\n_START_SECTION_\nPovojna knji\xc5\xbeevnost (od 1945)\n_START_PARAGRAPH_\nPoraz Japonske v drugi svetovni vojni je vplival na japonsko knji\xc5\xbeevnost. Avtorji si pisali o porazu, izgubljenem upanju ... Najbolj znani povojni pisci so: Jukio Mi\xc5\xa1ima, Abe Kobo, Jasunari Kavabata (Nobelova nagrada za knji\xc5\xbeevnost leta 1968), \xc5\xa0usaku Endo, Kenzaburo Oe (Nobelova nagrada za knji\xc5\xbeevnost leta 1994)._NEWLINE_Ob prehodu v 21. stoletje se je spro\xc5\xbeila polemika, ali ob nara\xc5\xa1\xc4\x8dujo\xc4\x8di popularnosti oblik sodobne zabave, kot sta manga in anime, kakovost japonske knji\xc5\xbeevnosti nemara ne upada.\n_START_SECTION_\nZnani pisatelji in njihova dela\n_START_PARAGRAPH_\nMacuo Ba\xc5\xa1o \xe6\x9d\xbe\xe5\xb0\xbe \xe8\x8a\xad\xe8\x95\x89 (1644-1694) je ob Kakinomotu no Hitomaru najve\xc4\x8dji japonski pesnik. Po rodu je bil iz samurajske dru\xc5\xbeine. Bil je samotar in popotnik, u\xc4\x8den in razgledan humanist ter najpomembnej\xc5\xa1i pesnik haikujev. Tej obliki je dal resnobnej\xc5\xa1i ton ter haiku povzdignil na raven miniaturne besedne umetnine. Opeva naravo, v kateri odkriva vesoljne zakone in vesoljno modrost."